Document ID: 32000R2549

Padomes Regula (EK) Nr. 2549/2000
(2000. gada 17. novembris),
ar ko paredz papildu tehniskos pasākumus mencu krājumu atjaunošanai Īrijas jūrā (ICES VIIa zona)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā:
(1) Dzimumgatavību sasniegušu mencu krājumi Īrijas jūrā pašreiz ir samazinājušies, un Komisijas 2000. gada 9. februāra Regulā (EK) Nr. 304/2000, ar ko paredz pasākumus mencu krājumu atjaunošanai Īrijas jūrā (ICES VIIa zona) [3], ir paredzēti steidzami un īslaicīgi tehniski pasākumi zvejai Īrijas jūrā.
(2) Ir nepieciešama lielāka mencu mazuļu aizsardzība, lai vairāk mazuļu izdzīvotu un kļūtu pieauguši.
(3) Ir nepieciešami papildu tehniski pasākumi, lai nodrošinātu mencu mazuļu izdzīvošanu Īrijas jūrā.
(4) Arī nosacījumi, kas doti Padomes 1998. gada 30. marta Regulas (EK) Nr. 850/98 par zivsaimniecības resursu saglabāšanu, izmantojot tehniskos līdzekļus jūras organismu mazuļu aizsardzībai [4] I pielikuma 6. zemsvītras piezīmē, pašreiz pieļauj attiecībā uz 2000. gadu brīvus nosacījumus piezvejas procentuālajai daļai dažādiem zvejas rīkiem gan Īrijas jūrā, gan tai blakus esošajos ūdeņos (ICES VIIa zona). Šo nosacījumu piemērošana 2000. gadā nav vēlama. Tādēļ iepriekšminētā 6. zemsvītras piezīme Īrijas jūrā nebūtu jāpiemēro,
IR PIEŅĒMUSI ŠO REGULU.
1. pants
Šajā regulā ir paredzēti tehniski pasākumi papildus tiem, kas noteikti Regulā (EK) Nr. 850/98 un attiecas tikai uz Īrijas jūru (ICES VIIa zona, kā noteikts Padomes 1991. gada 17. decembra Regulā (EEK) Nr. 3880/91 par to dalībvalstu nominālās nozvejas statistikas iesniegšanu, kas zvejo Atlantijas okeāna ziemeļaustrumu daļā) [5].
2. pants
Zvejojot Īrijas jūrā, ir aizliegts izmantot:
1. jebkādus bentiskus velkamos tīklus, izņemot rāmju traļus ar āmi un/vai pagarinājumu, kas pilnībā vai daļēji izgatavots no daudzkārtu diega linuma materiāliem;
2. jebkādus bentiskus velkamos tīklus, izņemot rāmju traļus ar āmi un/vai pagarinājumu, kura auklas resnums pārsniedz 6 mm;
3. jebkādus bentiskos velkamos tīklus, izņemot rāmju traļus ar āmi, kura acu lielums ir no 70 līdz 79 mm vai no 80 līdz 89 mm, un kam ir vairāk nekā 120 acu jebkurā minētā āmja apkārtmēra vietā, izņemot savienojumus un eģes;
4. jebkādus bentiskos velkamos tīklus, kam ir jebkāda atsevišķa četrstūrveida acs, kuras malas nav aptuveni vienāda garuma;
5. jebkādus bentiskos velkamos tīklus, izņemot rāmju traļus ar acu lielumu no 70 līdz 79 mm vai 80 līdz 99 mm, ja vien visa šāda tīkla priekšējās daļas augšējā puse nesastāv no linuma materiāla paneļa, kas tieši piestiprināts pie vienas tīkla augšējā iestiprinājuma virves un sniedzas uz tīkla aizmugurējās daļas pusi vismaz 15 acu garumā un kas veidots no linuma materiāla ar rombveida acīm, kur neviena atsevišķa acs nav mazāka kā 140 mm;
6. jebkādus rāmju traļus ar acu lielumu no 70 līdz 79 mm vai no 80 līdz 99 mm, ja vien visa šāda tīkla priekšējās daļas augšējā puse nesastāv no linuma materiāla paneļa, kas tieši piestiprināts pie vienas tīkla augšējā iestiprinājuma virves un sniedzas uz tīkla aizmugurējās daļas pusi vismaz 30 acu garumā un kas veidots no linuma materiāla ar rombveida acīm, kur neviena atsevišķa acs nav mazāka kā 180 mm;
7. jebkādus bentiskos velkamos tīklus, izņemot rāmju traļus ar acu lielumu no 80 līdz 99 mm, ja vien šādā tīklā nav paneļa ar kvadrātveida acīm, kuru lielums ir vismaz 80 mm saskaņā ar Regulas (EK) Nr. 850/98 7. pantu;
8. jebkādus bentiskos velkamos tīklus ar āmi, kura acu lielums ir mazāks nekā 100 mm un kurš piestiprināts citādi, nevis iešūts tīklā āmja priekšpusē.
3. pants
Regulas (EK) Nr. 850/98 I pielikuma 6. zemsvītras piezīme neattiecas uz ICES VIIa zonu.
4. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
2. panta nosacījumus piemēro no 2001. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 17. novembrī

Labels: 20
6